**Reja:**

1. **Maxfiy axborotni o’zaro himoya qilish to’g’risida**
2. **Maxfiy axborot**
3. **Maxfiylik darajalarining taqqoslanishi**
4. **Maxfiy axborotni himoya qilish bo’yicha choralar**
5. **Maxfiy axborotni berish**
6. **Maxfoy axborotdan foydalanish**

MAXFIY AXBOROTNI O‘ZARO HIMOYA QILISh TO‘G‘RISIDA

O‘zbekiston Respublikasi Hukumati bilan Qozog‘iston Respublikasi Hukumati, bundan keyin “Tomonlar” deb ataluvchilar,

O‘zbekiston Respublikasi bilan Qozog‘iston Respublikasi o‘rtasida siyosiy, harbiy, iqtisodiy, fan va texnika yoki boshqa sohadagi hamkorlik doirasida almashinadigan maxfiy axborotni, shuningdek bunday hamkorlik jarayonida paydo bo‘lgan axborotni himoya qilish istagidan kelib chiqadi,

Tomonlar davlatlari milliy qonunlariga muvofiq maxfiy axborotni himoya qilishni ta’minlashda o‘z davlatlari o‘zaro manfaatlarini, shuningdek Mustaqil davlatlar hamdo‘stligi ishtirokchi davlatlari Hukumatlari o‘rtasida davlatlararo sirlarni saqlashni o‘zaro ta’minlash to‘g‘risida 1993-yil 22-yanvarda tuzilgan Bitimni amalga oshirishda o‘zaro manfaatdorlikni hisobga olib,**quyidagilar to‘g‘risida kelishib oldilar;**

1-modda  
Atamalarni aniqlash

Ushbu Bitimda foydalaniladigan atamalar quyidagi ma’noni anglatadi:

**“maxfiy axborot”** — ruxsatsiz tarqatilishi O‘zbekiston Respublikasi va Qozog‘iston Respublikasi xavfsizligiga va/yoki manfaatlariga zarar yetkazadigan, Tomonlar davlatlari milliy qonunlariga muvofiq himoya qilinadigan, ushbu Bitimda o‘rnatilgan tartibda berilgan hamda Tomonlarning hamkorligi jarayonida tashkil topgan barcha turdagi ma’lumotlar;

**“maxfiy axborot tarqatuvchi”** — moddiy obyektlar, shu jumladan jismoniy maydonda belgi, shakl, signal, texnik yechim va jarayonlar ko‘rinishida aks etadigan maxfiy axborot;

**“maxfiylik ustxati”** — tarqatuvchidagi ma’lumotning maxfiylik darajasidan dalolat beruvchi, maxfiy axborot tarqatuvchisida yozib qo‘yiladigan va (yoki) unga ilova qilingan hujjatlarda ko‘rsatilgan rekvizitlar;

**“maxfiy axborotdan foydalanish”** — jismoniy shaxsning maxfiy axborotdan foydalanish huquqini rasmiylashtirish tartibi, vakolatli organning esa bunday axborotdan foydalangan holda ishlarni olib borishi;

**“maxfiy axborotga kirish”** — maxfiy axborot va uning qo‘llanishini va undan foydalanishga huquqi bo‘lgan jismoniy shaxsga tanishtiruv jarayoni;

**“shartnoma”** — Tomonlar vakolatli organlari o‘rtasida tuziladigan, maxfiy axborot berilishi va/yoki hosil qilinishi nazarda tutilishini o‘z ichiga olgan shartnoma yoki kontrakt;

**“vakolatli organ”** — Tomonlarning hamkorligi jarayonida hosil bo‘lgan va/yoki yuboriluvchi maxfiy axborotlarni berish, qabul qilish, saqlash, himoya qilish va foydalanishda Tomonlar tarafidan vakolatlangan davlat organi yoki tashkilot;

**“muvofiqlashtiruvchi organ”** — Tomonlarning ushbu Bitimni tatbiq etish faoliyatini muvofiqlashtirishga javobgar davlat organlari.

2-modda   
Maxfiy axborot

Maxfiy axborot bo‘lib hisoblanadi:

O‘zbekiston Respublikasida:

tarqatilishi harbiy, iqtisodiy, fan va texnikaviy, tashqi iqtisodiy, tashqi siyosiy, razvedka, kontrrazvedka, tezkor qidiruv faoliyati va umum qabul qilingan xalqaro huquq normalariga zid bo‘lmagan boshqa sohalardagi faoliyatni samarali amalga oshirish maqsadida davlat tomonidan cheklangan, davlat, xizmat va harbiy sirlarni o‘z ichiga oluvchi, davlat himoyasida bo‘lgan ma’lumotlar.

Maxfiy axborotning tegishli ruxsatsiz tarqatilishi oqibatida O‘zbekiston Respublikasi milliy xavfsizligiga yoki milliy manfaatlariga yetkazilgan yoki yetkazilishi mumkin bo‘lgan zararga qarab quyida o‘rnatilgan tartibda maxfiylik ustxati belgilangan:

**“O‘ta muhim”** — tarqatilishi tufayli O‘zbekiston Respublikasi milliy xavfsizligiga bir yoki bir necha sanab o‘tilgan sohalarda zarar yetkazishi mumkin bo‘lgan harbiy, tashqi siyosiy, iqtisodiy, fan va texnikaviy, razvedka, kontrrazvedka va tezkor qidiruv faoliyati sohalariga taalluqli ma’lumotlarga;

**“Mutlaqo maxfiy”** — tarqatilishi tufayli O‘zbekiston Respublikasi milliy xavfsizligiga, davlat organi manfaatlariga yoki O‘zbekiston Respublikasi iqtisodiyoti tarmog‘iga bir yoki bir necha sanab o‘tilgan sohalarda zarar yetkazishi mumkin bo‘lgan harbiy, tashqi siyosiy, iqtisodiy, fan va texnikaviy, razvedka, kontrrazvedka va tezkor qidiruv faoliyati sohalariga taalluqli ma’lumotlarga;

**“Maxfiy”** — tarqatilishi O‘zbekiston Respublikasi davlat organlarining manfaatlariga bir yoki bir necha sanab o‘tilgan sohalarda zarar yetkazishi mumkin bo‘lgan harbiy, tashqi siyosiy, iqtisodiy, fan va texnikaviy, razvedka, kontrrazvedka yoki tezkor qidiruv faoliyati sohalariga taalluqli ma’lumotlarga.

O‘zbekiston Respublikasining qonunlariga muvofiq “O‘ta muhim”, “Mutlaqo maxfiy” va “Maxfiy” kabi ustxat bilan belgilangan axborot davlat maxfiy hujjatlariga taalluqlidir.

Qozog‘iston Respublikasida:

tarqatilishi harbiy, iqtisodiy, fan va texnikaviy, tashqi iqtisodiy, tashqi siyosiy, razvedka, kontrrazvedka, tezkor qidiruv faoliyati va umum qabul qilingan xalqaro huquq normalariga qarshi chiqmaydigan boshqa sohalardagi faoliyatni samarali amalga oshirish maqsadida davlat tomonidan cheklanadi, davlat va xizmat sirlarini o‘z ichiga oluvchi, davlat himoyasida bo‘lgan ma’lumotlar.

Maxfiy axborotning tegishli ruxsatsiz tarqatilishi natijasida Qozog‘iston Respublikasi milliy xavfsizligiga yoki davlat organlari va tashkilotlari manfaatiga yetkazilgan yoki yetkazilishi mumkin bo‘lgan zararning darajasidan kelib chiqqan holda maxfiy axborot tarqatuvchilariga quyida o‘rnatilgan tartibda maxfiylik ustxati belgilangan:

**“O‘ta muhim”** — tarqatilishi tufayli Qozog‘iston Respublikasi milliy xavfsizligiga bir yoki bir necha sanab o‘tilgan sohalarda zarar yetkazishi mumkin bo‘lgan harbiy, tashqi siyosiy, iqtisodiy, fan va texnikaviy, razvedka, kontrrazvedka va tezkor qidiruv faoliyati sohalaridagi ma’lumotlarga;


**“Mutlaqo maxfiy”** — tarqatilishi tufayli Qozog‘iston Respublikasi milliy xavfsizligiga, davlat organi manfaatlariga yoki mamlakat iqtisodiyoti tarmog‘iga bir yoki bir necha sanab o‘tilgan sohalarda zarar yetkazishi mumkin bo‘lgan harbiy, tashqi siyosiy, iqtisodiy, fan va texnikaviy, razvedka, kontrrazvedka va tezkor qidiruv faoliyati sohalaridagi ma’lumotlarga;

**“Maxfiy”** — e’lon qilinishi yoki yo‘qolishi davlat organlari va tashkilotlarining harbiy, tashqi siyosiy, iqtisodiy, fan va texnikaviy, razvedka, kontrrazvedka yoki tezkor qidiruv sohalaridagi manfaatlariga zarar yetkazishi mumkin bo‘lgan, davlat siri tarkibiga kiritilgan, alohida axborot xarakteriga ega boshqa ma’lumotlarga.

“O‘ta muhim” va “Mutlaqo maxfiy” ustxatiga ega bo‘lgan axborot davlat siri, “Maxfiy” ustxatiga ega bo‘lgan axborot xizmat siri hisoblanadi. Qozog‘iston Respublikasining qonunlariga muvofiq davlat va xizmat sirini tashkil etuvchi ma’lumotlar davlat maxfiy hujjatlariga taalluqlidir.

3-modda   
Maxfiylik darajalarining taqqoslanishi

1. Tomonlar o‘z davlatlarining milliy qonunchiligiga muvofiq maxfiylik darajasini quyidagi tartibda taqqoslaydilar:



2. Tomonlar ushbu moddada ta’kidlangan maxfiylik ustxatlarining, ishlab chiqarilishi, aylanma harakati, eksporti va importi Tomonlar davlatlari milliy qonunlariga muvofiq tartibga solinuvchi, ashyolar, mahsulotlar, Fan va texnikaviy yechimlar va boshqalarga ham tatbiq etilishiga kelishib olishdi.

4-modda  
Maxfiy axborotni himoya qilish bo‘yicha choralar

1. Tomonlar quyidagi majburiyatlarni zimmalariga oladilar:

1) ikkinchi Tomonga berilgan yoki Tomonlarning hamkorligi jarayonida tashkil topgan maxfiy axborotlarni himoya qilish;

2) maxfiy axborotni bergan Tomon tarafidan o‘zlashtirilgan maxfiylik ustxatini, o‘sha Tomonning yozma roziligisiz o‘zgartirmaslik;

3) maxfiy axborot bilan muomalada bo‘lganda, ushbu Bitimning [3-moddasiga](javascript:scrollText(-1319467)) asosan maxfiylik darajasi taqqoslangan holda, Tomonning o‘z maxfiy axborotlarini himoya qilishda qo‘llaniladigan choralari bilan bir xil himoya qilish choralarini tatbiq etish;

4) boshqa Tomonning vakolatli organidan olingan maxfiy axborotdan faqat uni berish doirasida belgilangan maqsadlar uchun foydalanish;

5) bergan Tomonning dastlabki yozma roziligisiz uchinchi tomonga maxfiy axborotga kirish imkoniyatini bermaslik.

2. Maxfiy axborotdan foydalanish faqat xizmat vazifalarini bajarish uchun ushbu maxfiy axborotni ko‘rib chiqishi zarur bo‘lgan shaxslarga, uning berilishi vaqtida belgilangan maqsadlarda, ruxsat beriladi. Maxfiy axborotga kirish uchun ruxsat, undan foydalanish uchun tegishli huquqqa ega shaxslarga beriladi.

3. Maxfiy axborotdan foydalanish majburiyatlarini batafsil ko‘rsatib va uni himoya qilish choralarini belgilab beruvchi maxfiy axborotni himoya qilish bo‘yicha qo‘shimcha talablar Tomonlarning vakolatli organlari tuzgan shartnomalarga kiritilgan bo‘lishi mumkin.

5-modda  
Maxfiy axborotni berish

1. Bir Tomonning muvofiqlashtiruvchi organi boshqa Tomonning muvofiqlashtiruvchi organidan boshqa Tomon vakolatli organining maxfiy axborotdan foydalanishi uchun tegishli ruxsatga, hamda uning yetarli darajadagi himoyasini tashkil etishda kerakli imkoniyatga ega ekanligi haqida yozma tasdiqni so‘raydi.

2. Maxfiy axborotni berish to‘g‘risidagi qarorni Tomonlar, har bir alohida holatda, har bir Tomon milliy qonunlariga muvofiq qabul qiladilar.

3. Maxfiy axborotning bir davlatdan boshqa davlatga berilishi diplomatik kanallar, feldyeger xizmati yoki harbiy-kuryerlik xizmati orqali, hamda Tomonlar davlatlari milliy qonunlari va Tomonlar a’zo bo‘lgan xalqaro shartnomalari asosida ishlatishga ruxsat etilgan, axborotni kriptografik himoya qiluvchi aloqa kanallari orqali amalga oshiriladi. Tegishli vakolatli organ maxfiy axborot olinganligini tasdiqlaydi.

Ushbu Bitimda ta’kidlab o‘tilgan maxfiy axborot bilan almashishda kriptografik va texnikaviy vositalardan foydalanishning aniq shartlari va tartibi vakolatli organlar tomonidan o‘zaro aniqlanadi.

4. Katta hajmga ega bo‘lgan maxfiy axborot tarqatuvchilarini berishda tegishli vakolatli organlar har bir alohida holat yuzasidan ushbu Bitimga asosan tashish yo‘li, yo‘nalishi va kuzatib borish shaklini belgilaydilar.

Tomonlarning vakolatli organlari bunday tashish amalga oshirilishi haqidagi har bir holat to‘g‘risida o‘zaro tegishli axborotlar bilan almashadilar.

6-modda   
Maxfiy axborotdan foydalanish

1. Berilgan maxfiy axborot, uni qabul qilib olishga javobgar bo‘lgan vakolatli organ tomonidan qo‘shimcha tarzda, ushbu Bitimning [3-moddasiga](javascript:scrollText(-1319467)) muvofiq taqqoslanuvchi maxfiylik ustxati bilan belgilanadi.

Maxfiylik ustxatini qo‘yish majburiyati, tarjima, nusxa ko‘chirish va ko‘paytirish natijasida, Tomonlar hamkorligi jarayonida hosil bo‘lgan maxfiy axborotga tarqaladi.

Berilgan maxfiy axborot asosida hosil bo‘lgan maxfiy axborotga, berilgan maxfiy axborotning maxfiylik ustxatida belgilangan darajadan past bo‘lmagan darajada maxfiylik ustxati qo‘yiladi.

2. Tomonlarning hamkorligi jarayonida hosil bo‘lgan va/yoki berilgan maxfiy axborot Tomonning o‘z maxfiy axborotlariga qo‘yiluvchi talablar asosida hisobga olinadi va saqlanadi.

3. Maxfiy axborotning darajasi maxfiy axborotning egasi bo‘lgan davlatning milliy qonunlarida belgilangan tartibda o‘zgartiriladi yoki olib tashlanadi.

Maxfiy axborotning maxfiylik ustxati o‘zgartirilganligi yoki olib tashlanganligi haqida, uni bergan Tomonning vakolatli organi boshqa Tomonning tegishli vakolatli organiga xabar beradi.

Bir Tomonning vakolatli organi bunday xabarni olganidan so‘ng 30 kun ichida, boshqa Tomonning vakolatli organidan olingan ko‘rsatmalarga muvofiq, maxfiy axborot tarqatuvchisidagi maxfiylik ustxatiga o‘zgartirishlarni kiritish bo‘yicha choralarni ko‘radi.

Tomonlarning hamkorligi jarayonida tashkil topgan maxfiy axborotning maxfiylik darajasi Tomonlar vakolatli organlarining o‘zaro ahdlashuviga muvofiq belgilanadi, o‘zgartiriladi yoki olib tashlanadi.

4. Maxfiy axborot tarqatuvchilari ularni yetkazib bergan Tomon vakolatli organining yozma ravishdagi xabarnomasi asosida qaytariladi yoki yo‘q qilinadi.

Maxfiy axborot va uni tarqatuvchilarining ko‘paytirilishi ushbu maxfiy axborotni bergan Tomon vakolatli organining yozma ruxsati bilan amalga oshiriladi.

Maxfiy axborotning yo‘q qilinishi rasmiylashtiriladi, yo‘q qilish jarayonining o‘zi esa uni qayta tiklanmasligiga kafolat berishi kerak.

Maxfiy axborot tarqatuvchilarining qaytarilganligi yoki yo‘q qilinganligi to‘g‘risida ularni yetkazib bergan Tomon vakolatli organi yozma xabardor qilinadi.

7-modda  
Shartnomalar

Tomonlar vakolatli organlari tarafidan tuziladigan shartnomalarga alohida qism kiritiladi va unda quyidagilar belgilanadi:

hosil bo‘lgan va berilayotgan maxfiy axborot ro‘yxati va uning maxfiylik darajasi;

hosil bo‘lgan va berilayotgan maxfiy axborotni himoya qilishning o‘ziga xos xususiyati;

nizoli vaziyatlarni hal etish va hosil bo‘lgan va berilayotgan maxfiy axborotning ruxsatsiz tarqatilishidan kelib chiqqan zararni qoplash tartibi.

8-modda   
Muvofiqlashtiruvchi organlar

1. Tomonlarning muvofiqlashtiruvchi organi sifatida quyidagilar hisoblanadi:

O‘zbekiston Respublikasida — O‘zbekiston Respublikasi Milliy xavfsizlik xizmati;

Qozog‘iston Respublikasida — Qozog‘iston Respublikasi Bosh Vazirining Devonxonasi.

2. Tomonlar hamkorlik ruhidan kelib chiqib, ushbu Bitimni amalga oshirish faoliyatini o‘zaro muvofiqlashtirish uchun mas’ul etib boshqa davlat organlarini tayinlashlari mumkin, mazkur holat yuzasidan diplomatik kanallar orqali Tomonlar bir-birlarini xabardor qiladilar.

9-modda   
Maslahatlashuvlar

1. Muvofiqlashtiruvchi organlar, ushbu Bitimni amalga oshirishda, maxfiy axborotni himoya qilish sohasidagi o‘z davlatlarining tegishli normativ huquqiy aktlari bilan zarur bo‘lgan darajada almashadilar va ushbu Bitimga tegishli bo‘lgan va unga o‘zgartirishlar kiritishni talab etuvchi o‘z davlatlari qonunlarining o‘zgarganligi haqida bir-birlariga o‘z vaqtida xabar beradilar.

2. Ushbu Bitimni bajarishda hamkorlikni ta’minlash maqsadida Tomonlar muvofiqlashtiruvchi organlari biron bir tarafning taklifiga binoan o‘zaro maslahatlashuvlarni o‘tkazadilar.

10-modda   
Tashriflar

1. Bir Tomon vakolatli organlari vakillarining tashrifi, ularning boshqa Tomonning maxfiy axborotidan foydalanish huquqiga ega ekanligi ko‘zda tutilgan holda, qabul qiluvchi Tomon davlatining milliy qonunlarida ko‘rsatilgan tartibda amalga oshiriladi. Bunday tashriflarni amalga oshirish uchun ruxsat ushbu Bitimning 4-modda [2-bandida](javascript:scrollText(-1319480)) ko‘rsatilgan shaxslarga beriladi.

2. Bunday tashrifning amalga oshirilishi mumkinligi haqidagi murojaatnomani, yuborayotgan Tomon vakolatli organi qabul qilayotgan Tomon vakolatli organiga mo‘ljallangan tashrifdan kamida 30 kun ilgari yuboradi.

Bunday tashrifning amalga oshirilishi mumkinligi haqidagi murojaatnoma, qabul qilayotgan Tomon davlatida qabul qilingan tartiblarga muvofiq tuziladi va quyidagi ma’lumotlarni o‘z ichiga olishi kerak:

vakolatli organ vakilining familiyasi va ismi, uning tug‘ilgan sanasi va joyi, fuqaroligi va pasport raqami;

vakolatli organ vakilining kasbi va lavozimi, u xizmat qilayotgan vakolatli organning nomi;

tegishli maxfiylik darajasidagi maxfiy axborotdan foydalanish uchun ruxsatga egaligi;

mo‘ljallanayotgan tashrif sanasi va uning davom etishi, kelib ko‘rish mo‘ljallanayotgan vakolatli organlar nomi, tashrif maqsadi va ko‘rib chiqilayotgan masalaga tegishli bo‘lgan boshqa barcha foydali ko‘rsatmalar, hamda tanishib chiqilishi mo‘ljallanayotgan maxfiy axborotning maxfiylik darajasini;

vakillar uchrashishi mo‘ljallanayotgan shaxslarning lavozimi, ismi va familiyasi.

3. Ushbu Bitimda ko‘rsatilgan holatlar bo‘yicha bir Tomon vakolatli organi vakillari boshqa Tomon davlati hududiga tashrif buyurganda, bunday tashrif buyuruvchilar qabul qiluvchi Tomon davlati qonunlari asosida ro‘yxatdan o‘tkaziladi.

4. Bir Tomon vakolatli organi vakillarining boshqa Tomon maxfiy axborotiga bevosita kirishi qabul qiluvchi Tomon davlati qonunlari talablariga muvofiq amalga oshiriladi.

11-modda   
Xarajatlar

Tomonlar ushbu Bitimni bajarish mobaynida kelib chiqadigan xarajatlarni, Tomonlar milliy qonunchiligida ko‘rsatib o‘tilgan chegaralar doirasida, agar har bir alohida holat uchun boshqa tartib o‘rnatilmagan bo‘lsa, mustaqil ravishda qoplaydilar.

12-modda  
Tillar

Tomonlar ushbu Bitim bo‘yicha rus tilidan foydalanadilar. Boshqa tillarda bajarilgan hujjatlarni bir-birlariga yuborayotganlarida, ularga milliy qonunlar asosida tasdiqlangan rus tilidagi tarjimasini qo‘shib jo‘natishlari shart.

13-modda Maxfiy axborotni himoya qilish qoidalarini buzish

1. Ushbu Bitim bo‘yicha maxfiy axborotni berish yoki ishlatish davomida, uni himoyalash qoidalari buzilgan taqdirda jiddiy oqibatlarga olib kelgan bo‘lsa, yoki olib kelishi mumkin bo‘lsa barcha holatlar to‘g‘risida Tomonlar bir-birlarini zudlik bilan xabardor etadilar.

2. Tomonlar vakolatli organlari ushbu moddaning [1-bandida](javascript:scrollText(-1319532)) ta’kidlangan holatlar bo‘yicha salbiy asoratlarni yo‘q qilishda, Tomonlar manfaatlariga yetkazilgan yoki yetkazilishi mumkin bo‘lgan ziyonni. minimal darajaga keltirishda o‘zaro kelishilgan, kerakli choralarni qo‘llaydilar.

3. Vakolatli organ xizmat tergovini olib boradi, va aybdor shaxslar buzg‘unchilik sodir bo‘lgan hudud davlati qonunlariga muvofiq javobgarlikka tortiladi.

4. Ushbu moddaning [1-bandida](javascript:scrollText(-1319532)) ta’kidlab o‘tilgan holat yuz bergan davlat hududidagi Tomon vakolatli organi o‘z Tomonining muvofiqlashtiruvchi organini va maxfiy axborotni bergan Tomon vakolatli organini buzg‘unchilik, hamda bunday fakt ustidan olib borilgan tergov natijalari va ko‘rilgan choralar haqida xabardor qiladi.

5. Ushbu modda qoidalari shu Bitimga muvofiq olingan maxfiy axborotning obyektiv sabablarga ko‘ra ruxsatsiz tarqalishiga olib kelgan favqulodda holatlarda ham qo‘llaniladi.

14-modda  
Bahsli masalalarni hal etish

Ushbu Bitim qoidalarini qo‘llash yoki tatbiq etishda bahsli masalalar yuzaga kelsa, Tomonlar bunday masalalarni maslahatlashuv va muzokaralar orqali hal etadilar.

15-modda   
O‘zgartirish va to‘ldirishlar kiritish

Tomonlarning o‘zaro kelishuvlariga asosan ushbu Bitimga uning ajralmas qismi hisoblanadigan, alohida bayonnomalar orqali rasmiylashtiriladigan o‘zgartirish hamda to‘ldirishlar kiritilishi mumkin.

16-modda   
Kuchga kirish, amal qilish muddati va to‘xtatilishi

1. Ushbu Bitim Tomonlar tarafidan kuchga kirishi uchun barcha ichki protseduralar bajarilganligi haqidagi oxirgi yozma dalolatnoma qabul qilinganidan so‘ng kuchga kiradi.

2. Ushbu Bitim cheklanmagan muddatga tuziladi va bir Tomon boshqa Tomondan ushbu Bitimning amal qilishini to‘xtatish niyati haqidagi yozma dalolatnomani olgan vaqtdan olti oy o‘tgunga qadar o‘z kuchida qoladi.

3. Ushbu Bitimning amal qilishi to‘xtatilsa, Tomonlar hamkorligi mobaynida berilgan yoki hosil bo‘lgan maxfiy axborotga nisbatan, uning maxfiylik ustxati olib tashlanmaguniga qadar himoyalash choralari ushbu Bitimning [4-moddasiga](javascript:scrollText(-1319472)) binoan qo‘llaniladi.

Ostona shahrida 2006-yil 4-sentabrda ikki asl nusxada, har biri o‘zbek, qozoq va rus tillarida tuzildi, bunda barcha matnlar bir xil kuchga ega.

Ushbu Bitim qoidalarini tatbiq etishda kelishmovchiliklar yuzaga kelsa, Tomonlar rus tilidagi matnga murojaat etadilar.

**Foydalanilgan adabiyotlar:**

1. O‘zbekiston Respublikasi xalqaro shartnomalari to‘plami, 2007-y., 1-son)
2. <https://lex.uz/uz/docs/-1319389> internet sahifasi
3. Google.com
4. Wikipedia.org
5. O’zbekiston Respublikasi konstitutsiyasi
6. Lex.uz internet sahifasi